Tore Reinertsen

Tore Steinar Reinertsen (født 2. juli 1941 i Kristiansand) er en norsk forfatter og maler.


== Biografi ==
Tore Reinertsen ble født på Mosby i Kristiansand, men flyttet til Bellevue i 1944, hvor han vokste opp. Han tok realskoleeksamen i 1958 og begynte på handelsgym i 1959.
I ungdommen var Tore Reinertsen aktiv i friidrett, vektløfting, ski, svømming og gangsport. Han begynte tidlig å tegne og male.
I seks år, fra han var 21 år gammel, drev han en hattefabrikk i Kristiansand, og seinere drev han en arbeidshanskefabrikk i 23 år. Han gjorde det godt og kjøpte i 1969 en gård på Reme i Spangereid. Her drev han med garnfiske i 20 år, og mange av fortellingene hans er hentet fra Spangereid. Han har også hatt to gårder i Birkenes, hvor han drev med tømmerhogst. På gården i Birkenes bodde han alene fra 1992 til 1998, og det er fra de årene han skriver i boka «Alene på heia».
I april 2006 ble Tore Reinertsen rammet av hjerneslag.


== Forfatterskap ==
I 1975 begynte Tore Reinertsen å skrive i Lindesnes avis, og siden har han også skrevet noe i Fædrelandsvennen. Han skriver dikt, artikler og debattinnlegg. I 1986 debuterte han under pseudonymet Thom Svåmyr med boka «Stjerneskudd», utgitt på eget forlag. Siden har han skrevet og utgitt drøye 20 bøker, diktsamlinger og noveller.

«Jon Haslebulia. En saga fra Grohei» (2003) er en novelle hvor handlingen er lagt til Suldalsområdet i Kristiansand. I 1884 bestemmer Jon Haslebulia seg for å løsrive seg fra gården og lage sin egen fremtid. Historien begynner på gården Haslebulia i Søgne, videre forbi Kjerrane og Suldalen ned til Krossen. Her bygger Jon seg ei hytte ved Eigevann, og det skjer dramatiske ting etter hvert.I boka «Alene på heia» (Lunde, 2004) forteller han fra de seks årene han bodde alene på en heiegård i Birkenes. Han forteller fra livet i gamle dager, om turer i all slags vær, og om hvilke tanker han fikk i ensomheten.«Peter Stormfuglen og andre fortellinger» (Snøfugl, 2005) er en samling fortellinger og eventyr. Her skildrer han folk og natur i Agder, både fra sjø og land. Han forteller om mennesker han har møtt eller hørt om. I denne boka får leseren et inntrykk av sørlendingenes liv i fortid og nåtid.«Fra fjellenes villhet til skjærgårdens favn» (Snøfugl, 2007). Her forteller han om spennende fisketurer langs sørlandskysten. Han tar også leseren med på Mevannshytta i Åseral, hvor han forteller om påske- og sommerferier. Han skriver også om dramatikk fra indre Agder i eldre tider. Boka inneholder en del dikt.


== Tegner og kunstmaler ==
Tore Reinertsen har hatt noen utstillinger av egne malerier i Grim kirke. Han har solgt en del bilder og kulltegninger, men ønsker nå å beholde resten selv. Han lager omslagstegning til flere av sine egne bøker.


== Bibliografi ==
Stjerneskudd – dikt, noveller (Eget forlag, 1986)
Drivende skyer (Bendix forlag, 1991)
I sagaens farvann (Ceta forlag, 1993)
Vegar – En saga fra sørlandskysten på 900-tallet (Setesdalsforlaget, 1999)
Poetiske bilder fra Setesdal (Setesdalsforlaget, 1999)
Dikt fra Reme i Lindesnes (Steinar forlag, 1999)
Den stille striden (Steinar forlag, 2001)
Norges have – en diktsamling (Steinar forlag, 2001)
Jon Haslebulia. En saga fra Grohei (T. Reinertsen, 2003)
Dikt om Danmark – Salmer (Steinar forlag, 2003)
Alene på heia (Lunde forlag, 2004)
Peter Stormfuglen og andre fortellinger (Snøfugl forlag, 2005)
Dyrefamilien Snabel på eventyr (Havbryn, 2005)
Hjerneslag (Havbryn forlag, 2006)
Dikt om vikingtiden (Havbryn forlag, 2006)
Fra sagaen og andre dikt (Havbryn forlag, 2006)
Den unge fiskeren (Havbryn forlag, 2006)
Joy og Lurifaks - en fortelling for barn (Havbryn forlag, 2006)
Leifsbu - Minner fra Setesdalen (Havbryn forlag, 2006)
Religiøse betraktninger i skogen (Havbryn forlag, 2006)
Solglimt (Havbryn forlag, 2006)
Stanly Fidje (Havbryn forlag, 2006)
Fra barndommens morgen (Havbryn forlag, 2006)
Jegeren fra Mohei (Havbryn forlag, 2006)
Minner fra Kristiansand i 1960-årene (Havbryn forlag, 2006)
Fra fjellenes villhet til skjærgårdens favn (Snøfugl forlag, 2007)
Noen amatørmalerier og en livsskjebne (Havbryn forlag, 2007)
Barndomsminner fra Kristiansand/Sørlandet: 1945-1957 - En sjømanns liv (Havbryn forlag, 2008)
Livet som fiende (Havbryn forlag, 2009)
Kong Rørek. Et skuespill i 7 akter (Havbryn forlag, 2009)
Huleboeren i Remesvik (Havbryn forlag, 2009)
Den fattige mann (Havbryn forlag, 2009)
Alkohol (Havbryn forlag, 2009)
Ærfugljakt (Havbryn forlag, 2009)
Asbjørn Selsbane – skuespill i 3 akter (2009)
Under skogsuset – skuespill i 3 akter (2009)
En frimodig aften – skuespill i 4 akter (2009)
Mølleparken – Det er kvinnan bakom alt (Havbryn forlag, 2009)
På svundne stier (Kolofon Forlag, 2010)
Natt og dag – Tekster og vers (Kolofon Forlag, 2010)


== Kilder ==
Selvbiografi, datert 4. juli 2009
Opptegnelser, datert 5. juli 2009
De fleste bøkene finnes registrert i Nasjonalbiblioteket (nb.no)


== Referanser ==